Kantarell er antageligvis den mest kjente arten i slekta. Den er en art på pensumlisten for Norges sopp- og nyttevekstforbunds soppkontrollører fordi det er en ettertraktet matsopp som har blitt omtalt som en av de «fem sikre», en gruppe sopper i norsk natur som regnes som trygge fordi de vanskelig lar seg forveksle med andre sopper. Det er likevel mulig for nybegynnere å forveksle den med falsk kantarell, men det er ikke kjent alvorlige forgiftningstilfeller ved forveksling. I Sør-Norge er det mulig å finne rikelig av den helt opp til 7–800 meters høyde. I Nord vokser den ikke like høyt. Ametystkantarell forkommer i Sør-Norge, men er mer vanlig i det sørlige Europa.